Bogdan Gangură, directorul spitalelor lui Oprescu, este cel care a angajat firma Conteam SRL, autoarea rigipsului peste bacterii la Spitalul de Arși Acum director la Primăria Sectorului 1, Gangură era șeful ASSMB când aceeași firmă, Conteam SRL, contracta 30 de milioane de euro pentru ”Foișor” și când Florin Secureanu împărățea la ”Malaxa”. Ministrul Bodog a spus aseară că a cerut un control la Spitalul de Arși

marți, 10 ianuarie 2017, 7:02

Noi date în cazul secției ATI închisă în iulie 2016 pentru apariția viermilor și aflată în pragul redeschiderii în ianuarie 2017 fără să fie decontaminată.

Responsabilul din Primăria Sectorului 1 este directorul Bogdan Gangură, un cunoscut al lui Florin Secureanu pe care l-a menajat cît timp a răspuns de ”Malaxa”.

Nepot după frate al lui Nicolae Ceaușescu, Bogdan Gangură a fost omul de încredere al lui Sorin Oprescu și, după arestarea primarului, a plecat cu delegație la Primăria Sectorului 1.

Aici lucrează cu aceeași firmă de construcții, Conteam, cu care lucra și la ASSMB!

Conteam a primit fără licitație renovarea secției ATI.

Nici o autoritate nu neagă faptul că amenajarea făcută de Conteam la Spitalul de Arși s-a efectuat fără decontaminare.

Primăria nu comentează, Gangură nu e de găsit, iar firma Conteam, cu afaceri de 100 de milioane de euro, se ascunde.

Noul ministru al Sănătății, Florian Bodog, a cerut aseară un control despre renovarea fără decontaminare de la secția ATI a Spitalului de Arși.

Acum doi ani, el a lucrat ca secretar de stat în minister responsabil de Inspecția Sanitară și DSP-uri.

Șefii spitalului spun că nu s-a făcut decontaminare pentru că ”nu sînt bacterii și fungi în pereți, credeți-ne!”.

Investigație de Mirela Neag, Răzvan Luțac și Cătălin Tolontan

„De ce nu aveți încredere în noi?! Uitați-vă la șefa laboratorului, doamna Adina Miloș, nu e o persoană în care să aveți încredere?”, spun șefii de la Spitalul de Arși.

Acesta este argumentul directorilor spitalului!

”Arătăm noi ca niște oameni în care să n-aveți încredere?”.

Managerul Liliana Pîrvu îi cheamă pe directorul medical Cristian Nițescu și pe șeful ATI, Adrian Stănculea.

Și, împreună, o apelează pe Adina Miloș, șefa laboratorului.

Ei susțin că ”nu sînt bacterii în cărămizi!”.

1,1 milioane de euro este contractul dintre Primăria Sectorului 1 și constructor pentru renovarea secției ATI

Și că analizele prezentate de sursele Gazetei nu îndeplinesc standardele de prelevare și, prin urmare, nu le iau în calcul.

Nimeni dintre ei nu neagă faptul că firma n-a dezinfectat pereții. Doar că spun că nu e nevoie.

Cum se procedează în străinătate cînd se renovează secții contaminate?

Pașii internaționali pentru decontaminare

Spitalele contaminate sînt dărîmate și inclusiv pămîntul pe care au fost ridicate este escavat și îndepărtat.

Solul care rămîne se tratează special.

Dacă doar anumite secții sînt contaminate și se decide renovarea, constructorul lucrează după planurile unei comisii multidisciplinare, în care o poziție centrală deține microbiologul spitalului.

În cazul prezenței fungilor, conform standardelor internaționale, decontaminarea pereților implică rasul pînă la cărămidă și apoi:

Curățarea cu apă și detergent, urmată de clătire;

Aplicarea de soluție clorinată;

Utilizarea vaporizoarelor cu apă oxigenată și/sau expunerea la ultraviolete;

Tratarea pereților cu un biocid antifungic;

Nici una dintre aceste lucrări n-a fost făcută la Spitalul de Arși.

Bogdan Gangură este directorul de la Primăria Sectorului 1 care se ocupă de lucrările la spitale și școli.

El se refugiază La Sectorul 1 după ce Sorin Oprescu este arestat.

”Bogdan Gangură a fost omul de încredere pe spitale al lui Sorin Oprescu. Cînd primarul a luat, în 2009, cele 19 spitale la municipalitate, i le-a dat în administrare lui Gangură” Sursă a Gazetei din Primăria Capitalei

Ca șef al ASSMB, administrația spitalelor, Bogdan Gangură lucrează foarte bine cu o firmă de construcții care se numește Conteam SRL.

Specialiștii în ”capitalismul dezastrelor”

Conteam SRL este una dintre acele firme croite, după o expresie a lui Naomi Klein, pentru ”capitalismul dezastrelor”.

În 2010, după ce 6 copii mor la Maternitatea Giulești ea apare și preia, fără licitație, lucrările.

În 2015, după ce doi pacienți cu viermi mor la Spitalul de Arși, Conteam apare din nou și ia contractul de 4,9 milioane de lei.

Ea este specializată în ”lucrări urgente”, ”crize” și alte expresii folosite de autoritățile publice ca să nu facă licitații.

100 de milioane de euro are cifră de afaceri Conteam SRL în ultimii 11 ani, în marea majoritate din bani publici

”Conteam SRL i-a venit lui Gangură pe filiera Oprescu. Conteam a lucrat cu mai multe zone unde se învîrt mulți bani fără ca publicul să bage de seamă: cimitirele bucureștene, Biblioteca Municipală și spitalele Primăriei”, spune aceeași sursă din administrația Bucureștiului.

În mandatul său ca director general la ASSMB, Bogdan Gangură contractează peste 30 de milioane de euro lui Conteam pentru refacerea Spitalului Foișor.

Gangură este băiatul fetei lui Florea Ceaușescu, vestit în epocă pentru că era fratele care, datorită fizionomiei, putea fi confundat cu Nicolae Ceaușescu.

Dar petrecerea se sparge cînd Oprescu este reținut.

Pentru o vreme, doar.

Reîntîlnire între Bogdan Gangură și Conteam SRL

Gangură pleacă și el, ajunge la Sectorul 1.

Îl urmează și Cătălina Niculescu, șefă de cabinet, șefă de resurse umane și factotum la ASSMB pe vremea lui Sorin Oprescu.

Gangură este, de fapt, detașat de la ASSMB la Sectorul 1.

La Sectorul 1, Gangură se reîntîlnește cu firma Conteam.

Lucrarea de 1,1 milioane de euro în care s-a pus rigips peste bacterii la secția ATI a Spitalului de Arși este opera lui Conteam SRL.

Adrian Balosin închide telefonul

”Gangură este genul de om cu viață foarte bună și venituri explicite mici”, spune unul dintre angajații care au lucrat cu el.

Gangură a venit la întîlnirea în care Gazeta a filmat în interiorul secției renovate a Spitalului de Arși în a doua jumătate a lui decembrie 2016.

De ieri, după apariția articolului, este de negăsit ca să comenteze de ce nu s-au dezinfectat pereții secției ATI și care sînt relațiile sale cu firma Conteam.

Tot în tăcere se zidește și Adrian Balosin, patronul și directorul de la Conteam.

”Nu vorbesc!”, răspunde Balosin la întrebările Gazetei.

Și închide telefonul.

Personal de cinci ori mai puțin, cifră de afaceri dublă

Balosin e un om de afaceri discret la privat și mare la stat.

În ultimii ani, firma lui Adrian Balosin renovează Palatul Mogoșoaia, Fîntîna Miorița, capela Cimitirului Bellu, sediul central al Bibliotecii Metropolitane, Spitalul Foișor și, astăzi, Spitalul de Arși.

În 2015, Conteam SRL raportează o cifră de afaceri de 100 de milioane de lei.

16 milioane de euro a încasat Conteam SRL ca lider de asociere la Spitalul Județean din Alexandria

Practic, își dublează cifra de afaceri din 2013 în 2015, deși scade numărul de angajați de la 183 la 36.

Succesul lui Conteam SRL depășește soarta favorabilă din epoca și teritoriul lui Sorin Oprescu.

Conteam se extinde dincolo de București.

Adrian Balosin reabilitează zece imobile situate în Piața Mică din Sibiu și multe spitale în mai multe zone din țară, din Craiova în Medgidia.

La Spitalul din Teleorman a lucrat împreună cu Petre Badea, cumnatul său

Cîteva contracte ale Conteam SRL de reabilitare și renovare spitale:

Spitalul Județean de Urgență Alexandria, Teleorman – 14,7 milioane euro + lucrări suplimentare – 1,5 milioane euro;

Spitalul Județean Medgidia – 2,6 milioane euro;

Institutul de Boli Infecțioase „Matei Balș” – 1,6 milioane euro;

Spitalul de Urgență Slobozia – 1,5 milioane euro;

Acord-cadru cu Administrația Unităților de Învățământ și Sanitare Sector 4 – 3,2 milioane euro.

La spitalul din Teleorman, Adrian Balosin a lucrat în cooperare cu Aedificia Carpați, firmă condusă de cumnatul lui, Petre Badea.

Balosin și Badea sînt parteneri în firma TR Product SRL.

”Firma lui Balosin lucrează bine din punct de vedere tehnic, dar este extrem de reticentă în a fi transparentă către beneficiar. Este permanent pe scandal, ca să evite să fie luat la întrebări de autoritatea publică pentru care construiește” Specialist în construcții care a lucrat cu Conteam SRL

Investiția încredințată de Gangură lui Balosin la Spitalul ”Foișor” este, ea însăși, o poveste în sine.

”Foișor” și ”Gomoiu” sînt cele două găuri negre ale municipalității, unde s-au cheltuit peste 60 de milioane de euro și lucrurile au luat o asemenea turnură că mai mulți oameni ai Primăriei nu vor să semneze plățile.

Un an de zile nu se lucrează nimic la cele două spitale.

Pînă la urmă, ”doar o intervenție heirupistă dinspre Voluntari a facut să se plătească, dar riscul pe care și l-au asumat cei care au aprobat plățile este enorm”, conform unei surse din Primărie.

”Gabi Firea a vrut cu tot dinadinsul să raporteze repornirea lucrărilor. Însă lucrurile nu sînt deloc în regulă la ASSMB!”, conchide sursa.

Legătura lui Gangură cu Secureanu

Câtă vreme a condus ASSMB, Bogdan Gangură a fost un aliat prețios al altui personaj din ecosistemul spitalelor bucureștene: Florin Secureanu.

Imaginea îi arată în biroul lui Secureanu, la un dialog despre situația spitalelor.

Gangură negociază cu propria anxietate. Nimeni dintre cei care l-au protejat pe Secureanu nu e azi liniștit avînd în vedere înregistrările pe care le făcea managerul de la spitalul Malaxa.

În 2014, Curtea de Conturi l-a obligat pe Gangură să controleze toate achizițiile de ”bunuri și servicii” de la ”Malaxa”, după ce a găsit o sumedenie de nereguli la Secureanu în curte.

Cum l-a controlat Bogdan Gangură și ASSMB se știe deja.

Cum a controlat și la Spitalul de Arși.

Ministrul sănătății a cerut control

Precedenta renovare a Spitalului de Arși a avut loc în 2008.

”Imediat după, a fost acel nefericit accident de la Petrila, cînd 5 dintre cei 8 mineri arși au ajuns la noi. În cazul lor am avut o rată excelentă de supraviețuire, pentru că abia se renovase spitalul”, povestește Adrian Stănculea, șeful de la ATI.

După o vreme însă, bacteriile și fungii au revenit. Pentru că nici atunci nu a avut loc o dezinfecție a pereților.

Aseară, Ministerul Sănătății a anunțat Gazeta că „ministrul Sănătății, domnul Florian Dorel Bodog, a dispus efectuarea unui control pentru verificarea aspectelor semnalate”.

”Comisia de control este formată din specialiști epidemiologi din cadrul Institutului Național de Sănătate Publică și de inspectori sanitari din cadrul Direcției de Sănătate Publică a Municipiului București”.

Ministrul Bodog a lucrat, acum doi ani, ca secretar de stat în minister responsabil de Inspecția Sanitară și DSP-uri.

Deocamdată, DSP nu a avut o reacție la renovarea fără decontaminare din 2016-2017 de la Spitalul de Arși.

Aici ai toate capitolele din investigația GSP în dosarul dezinfectanților diluați Hexi Pharma, infecțiile nosocomiale, neregulile din sistemul medical românesc și cazul „Colectiv”